**Vejledning til momskompensation for 2025**

**Momsudgifter.**

Børne- og Undervisningsministeriet (BUVM) kan kompensere institutionerne for udgifter til betaling af afgifter i henhold til momsloven (ikke-fradragsberettiget købsmoms), og som institutionerne afholder ved køb af varer og tjenesteydelser, der bogføres i regnskabsåret, og som er afholdt for aktivitet, hvortil ministeriet kan yde momskompensation, jf. § 1 i Bekendtgørelse om momskompensation til institutioner for erhvervsrettet uddannelse, institutioner for almengymnasiale uddannelser og almen voksenuddannelse, erhvervsakademier, professionshøjskoler m.fl.

Der ydes også momskompensation til institutioner, der forestår undervisning for en anden institution (udlagt undervisning) for udgifter, som institutionen har afholdt ved køb af varer og tjenesteydelser i forbindelse med den udlagte undervisning, og som er afholdt for aktivitet, hvortil Børne- og Undervisningsministeriet kan yde momskompensation, jf. § 1 i Bekendtgørelse om momskompensation til institutioner for erhvervsrettet uddannelse, institutioner for almengymnasiale uddannelser og almen voksenuddannelse.

Endvidere ydes der momskompensation til erhvervsakademier, professionshøjskoler m.fl. på vegne af Uddannelses- og Forskningsministeriet (UFM).

**Administration i Navision Stat**

Der bogføres nettoudgifter – dvs. uden moms – på den ”normale” formålskonto og den refusionsberettigede moms udgiftsføres på samme formål, finanskonto 6121 (drift) og finanskonto 6122 (anlæg). Når momsen kompenseres af BUVM, skal disse indtægter bogføres på finanskonto 6123 (momsafregning).

Hvert kvartal opgøres institutionens afløftede moms. I kvartalsopgørelsen af institutionens moms skal der modregnes for den moms, der ikke giver anledning til momskompensation fra BUVM.

**Byggemoms, når institutionens ansatte udfører arbejder på institutionens bygninger**

Institutionerne skal betale moms. Både hvis deres egne ansatte udfører byggearbejdet, og hvis de lader eksterne virksomheder udføre arbejdet. Den moms en institution skal betale, når dens ansatte udfører bygge, -anlægs, -vedligeholdelses - og reparationsarbejder på institutionens bygninger kan institutionen også få kompenseret.

**Reguleringer af momskompensation for investeringsgoder (jf. momslovens § 43 og § 44)**

Børne- og Undervisningsministeriet kan kompensere institutionerne for refusionsberettiget købsmoms i efterfølgende regnskabsår, hvis der skal ske regulering af moms over for SKAT, i henhold til momslovens § 43 og § 44.

Hvis institutionen har mulighed for at opnå et større fradrag hos SKAT af investeringsgoderne, skal der ske en tilbagebetaling af momskompensationen, således at institutionen ikke kan opnå mere end 100 % refusion af momsudgiften.

Regulering af momskompensation for investeringsgoderfølger momslovens bestemmelser, jf. momslovens § 43 og § 44.

**Momsregistrerede institutioners køb hos momsregistrerede virksomheder i andre EU-lande**

Momsregistrerede institutioner kan få kompensation for købsmoms, der er betalt efter den danske momslov, og som vedrører tilskudsberettigede aktiviteter. Det betyder, at momsregistrerede institutioner også kan få kompensation for moms, der er betalt efter den danske momslov for køb hos momsregistrerede virksomheder i andre EU-lande.

**Institutioners køb hos virksomheder i lande uden for EU**

Institutioner kan få kompensation for købsmoms, der er betalt efter den danske momslov, og som vedrører tilskudsberettigede aktiviteter. Det betyder, at institutioner også kan få kompensation for opkrævet importmoms, der er betalt efter den danske momslov for køb af varer i lande uden for EU.

**Moms på huslejedeposita**

Hvis en institution skal betale huslejedeposita inkl. moms, kan institutionen ikke få momskompensation for denne moms. **Hele beløbet inkl. moms** skal posteres på en statuskonto, som henstår til modregning, når lejemålet ophører.

**Omvendt betalingspligt**

Institutionerne er omfattet af reglerne om omvendt betalingspligt og eventuelle spørgsmål i den anledning skal rettes til SKAT, jf. SKAT, juridisk vejledning:

<https://info.skat.dk/data.aspx?oid=2133870>

**Indtægtsdækket virksomhed**

I forbindelse med indtægtsdækket virksomhed skal de direkte forbundne udgifter inkl. moms bogføres som hidtil. Fordeling af moms fra fællesudgifter der vedrører såvel den ordinære drift som den indtægtsdækkede virksomhed, sker efterfølgende ved hjælp af fordelingsnøgler. Toldmoms fra f.eks. indtægtsdækket virksomhed skal bogføres som hidtil.

En momsudgift fra fællesudgiftsområdet der dækkes af SKAT, vil ikke kunne dækkes af momskompensation fra BUVM. Der kan ikke benyttes en fordelingsnøgle, der giver institutionen en samlet kompensation (fra BUVM og andre myndigheder under ét) på mere end 100 % af den afholdte købsmoms- udgift.

Hvorvidt den indtægtsdækkede virksomhed er momspligtig afhænger af, om ydelsen er fritaget for moms i henhold til momsloven, jf. momsloven § 13, stk. 1 nr. 3) om momsfritagelse, der er særlig relevant for en uddannelsesinstitution: "Skoleundervisning og undervisning på videregående uddannelsesinstitutioner, faglig uddannelse, herunder omskoling, og anden undervisning, der har karakter af skolemæssig eller faglig undervisning samt levering af varer og ydelser med nær tilknytning hertil. Fritagelsen omfatter dog ikke kursusvirksomhed, der drives med gevinst for øje, og som primært retter sig mod virksomheder og institutioner m.v.

Institutionen kan således sagtens have en type indtægtsdækket virksomhed, der er momspligtig i henhold til momsloven, og hvor institutionen er momsregistreret samtidigt med, at institutionen har en anden type indtægtsdækket virksomhed, der er fritaget for moms.

For indtægtsdækket virksomhed der er fritaget for moms i henhold til momslovens § 13, skal institutionen sikre sig, at de langsigtede gennemsnitsomkostninger inkl. købsmoms dækkes.

**Kvartalsopgørelsen af kompensationsberettigede momsudgifter**

En gang i kvartalet skal institutionen opgøre de kompensationsberettigede momsudgifter.

**Opgørelsen kan omfatte følgende:**

+ Institutionens momsudgifter: kr.

- Moms fra anden tilskudsfinansieret aktivitet mv. vha. fordelingsnøgler: kr.

- Moms fra forløb, hvor der betales på grundlag af takster inkl. købsmoms: kr.

- Ufordelt moms (fællesudgiftsområdet) fra indtægtsdækket virksomhed vha.

 fordelingsnøgler: kr.

**= Moms der kompenseres af BUVM kr.**

**Institutionens momsudgifter** bestemmes ud fra konteringen.

**Moms fra forløb hvor der betales på grundlag af takster inkl. købsmoms skal fratrækkes i opgørelsen**.

Momsandelen for takster hvor institutionen har modtaget tilskud/betaling på grundlag af takster inkl. købsmoms fratrækkes i momskompensationen. Det gælder for moms fra alle forløb, hvor der betales på grundlag af takster inkl. købsmoms.

Denne beregning foretages ved, at årselever multipliceres med takstforskel for henholdsvis undervisningstakst, fællesudgiftstakst, bygningstaxametertakst samt øvrige relevante takster. Takstforskellen bestemmes ud fra opslag i takstkataloget.

**Moms fra anden tilskudsfinansieret aktivitet mv. samt indtægtsdækket virksomhed skal fratrækkes i opgørelsen**

Moms fra anden tilskudsfinansieret aktivitet mv. samt indtægtsdækket virksomhed skal også fratrækkes i institutionens opgørelse af kompensationsberettigede momsudgifter. Her skal der tages udgangspunkt i de eksisterende eller i nye fordelingsnøgler.

**Bemærk! - Momskompensation for udgifter til ikke-fradragsberettiget købsmoms ved udgifter, der helt eller delvist er finansieret af eksterne midler/donationer:**

**Momskompensation for udgifter dækket af donationer**

Der kan ydes kompensation for alle udgifter til ikke-fradragsberettiget købsmomsudgifter, der vedrører institutionernes lovbestemte formål og således vil kunne afholdes af institutionernes almindelige driftstilskud – uanset om udgifterne konkret er dækket af gaver, donationer eller de almindelige driftstilskud. Udgifter, der ikke kan afholdes uden ekstern omkostningsdækning, herunder indtægtsdækket virksomhed, kan ikke kompenseres.

**Udbetalinger fra Styrelsen for Undervisning og Kvalitet (STUK) til uddannelsesinstitutionerne i 2025**

Der udbetales for årets første kvartal månedsvis et a conto beløb til den enkelte institution svarende til ¼ af udbetalingerne fra året før. Første kvartals a conto beløb udbetales i tre rater månedsvis forud.

Det månedsvise a conto beløb for momskompensation for første kvartal vil være baseret på udbetalingerne af skolernes årsopgørelse af momskompensation fra året før multipliceret med en tolvtedel.

**Bemærk!** Dette a conto beløb for første kvartal modregner Styrelsen for Undervisning og Kvalitet i årsopgørelsen for 2025.

For årets andet, tredje og fjerde kvartal anvises et beløb svarende til de faktiske momsudgifter i det forudgående kvartal (inkl. reguleringer fra moms fra anden tilskudsfinansieret aktivitet mv., moms fra indtægtsdækket virksomhed samt moms fra forløb, hvor der betales på grundlag af takster inkl. købsmoms). Der kan i fjerde kvartal ydes et ekstra a conto beløb for dette kvartal.

**Bemærk vedr. kvartalsvise indberetninger:**

I forbindelse med indberetning af de faktiske momsudgifter for de enkelte kvartaler **skal** **institutionen anvende bilag 1** i denne vejledning.

**Bilag 1** alene fremsendes til følgende postkasse: eudegym@stukuvm.dk

Kvartalsopgørelser der af forskellige årsager først indsendes i det efterfølgende finansår kan ikke behandles. De vil derfor først blive behandlet i forbindelse med årsopgørelsen for momskompensation.

**Bemærk vedr. årsopgørelsen:**

I forbindelse med institutionens regnskabsaflæggelse opgøres foregående års samlede momsudgifter i forhold til summen af årets samlede anvisninger, fratrukket moms fra anden tilskudsfinansieret aktivitet mv., moms fra indtægtsdækket virksomhed samt moms fra forløb, hvor der betales på grundlag af takster inkl. Købsmoms. Dokumentationen til brug for den endelige momskompensationsopgørelse samt dokumentation af de benyttede fordelingsnøgler skal være til stede på institutionen, og forelægges institutionens revisor ved attestationen af den samlede momskompensationsopgørelse, som **skal indberettes på den særlige blanket**, der ligger på Børne- og Undervisningsministeriets hjemmeside:

<https://www.uvm.dk/institutioner-og-drift/oekonomi-og-drift/regulerede-institutioner/tilskud-til-institutioner/tilskudsformer/momskompensation>

Indsendelsesfristen for årsopgørelse for momskompensation for 2024 inkl. 4. kvartal 2024 med eventuelle reguleringer for årets tidligere kvartaler samt eventuelle reguleringer fra tidligere år er **den 1. april 2025.** Indsendes årsopgørelsen for momskompensation ikke rettidigt til Center for Institutionsdrift og Koncernregnskab, kan det medføre, at den udbetalte momskompensation for finansåret der skal årsopgøres bliver modregnet i den førstkommende tilskudsudbetaling.

Det er tilladt at signere momserklæringerne digitalt med f.eks. Penneo, Visma og des lige.

Årsopgørelsen fremsendes til følgende postkasse: eudegym@stukuvm.dk

Evt. for meget eller for lidt udbetalt momskompensation modregnes i førstkommende tilskudsanvisning i 2025 efter regnskabsaflæggelsen dog tidligst sammen med tilskud for april 2025. Hermed er der foretaget endelig afregning for finansåret 2024.

Korrektioner til årsopgørelsen for 2024 eller til tidligere år skal foretages ved at fremsende en ny revisorattesteret årsopgørelse for momskompensation på indeværende års blanket.

**Bemærk, at udbetalingen af momskompensation kan stilles i bero:**

Udbetalingen af momskompensation stilles i bero, hvis institutionen ikke indsender den revisorattesterede årlige momsudgiftsopgørelse rettidigt, og hvis der er indgivet begæring om konkurs eller betalingsstandsning eller i øvrigt er fare for, at institutionens virksomhed må indstilles.

## **Tidsfrister for indsendelse af momskompensationsskema og årsopgørelse samt udbetalingsdatoer:**

| **Kvartal/årsopgørelse 2025** | **Indsendelsesdato** | Udbetalingsdato |
| --- | --- | --- |
| 1. kvartal 2025 | 30. april 2025 | ultimo maj 2025 |
| 2. kvartal 2025 | 31. juli 2025 | ultimo august 2025 |
| 3. kvartal 2025 | 31. oktober 2025 | ultimo november 2025 |
| Årsopgørelse for 2025 inkl. 4. kvartal 2025, **Jf. Bilag 1.** | 1. april 2026 | ultimo maj 2026 |

**Regelgrundlag (link):**

<https://www.retsinformation.dk/eli/lta/2008/1168>

**Bilag 1**

# MOMSKOMPENSATION

# for finansåret 2025

Momskompensation i henhold til bekendtgørelse om momskompensation til institutioner for erhvervsrettet uddannelse, institutioner for almengymnasiale uddannelser og almen voksenuddannelse, (Momskompensationsbekendtgørelsen), samt for erhvervsakademier og professionshøjskoler m.fl. efter aftale med Uddannelses- og Forskningsministeriet (UFM).

Institutionens **sekscifrede skolekode:**

Institutionens navn:

| Kvartal. | Seneste dato for indberetning. | (1) Refusionsberettiget købsmoms (**drift**), der skal kompenseres, kr. | (2) Refusionsberettiget købsmoms (**anlæg**), der skal kompenseres, kr. | (3) **Moms i alt**, der skal kompenseres (1)+(2), kr. |
| --- | --- | --- | --- | --- |
| 1. kvt. 2025 | 30. april 2025 |       |       |       |
| 2. kvt. 2025 | 31. juli 2025 |       |       |       |
| 3. kvt. 2025 | 31. oktober 2025 |       |       |       |
| Årsopgørelse for 2025 | 1. april 2026 | Årsopgørelsen indsendes til Styrelsen for Undervisning og Kvalitet, Center for Institutionsdrift og Koncernregnskab på det særlige årsopgørelsesskema, der findes på Børne- og Undervisningsministeriets hjemmeside. |

|  |  |  |
| --- | --- | --- |
| Dato |  |  Institutionens medarbejders underskrift |

|  |  |  |
| --- | --- | --- |
| Dato |  |  Institutionens leders underskrift |